**Ponuka pre : Študenti práva**

**1. – 3. ročník BŠP (Právo)**

**1.- 4. ročník BŠP (4-ročný Bc.)**

**1. ročník MŠP (Mgr.)**

1. **- 2. ročník DŠP (PhD.)**

***(ponuka nie je určená študentom v nadštandardnej dĺžke štúdia Bc., Mgr., PhD.)***

**Vec: Výzva na podávanie prihlášok na študentskú mobilitu ERASMUS+ /ŠTÚDIUM   
2025/2026 (dlhodobá mobilita)**

V rámci programu ERASMUS+, tunajšia fakulta **vypisuje výberové konanie pre študentov na dlhodobú mobilitu - ŠTÚDIUM v AR 2025/2026** v rozsahu 1 semestra (podľa výberu študenta – uchádzača) na partnerské univerzity

***v KRAJINÁCH PROGRAMU- KA131 (krajiny EÚ podľa zoznamu – Právnická fakulta):***

[Študentské mobility - UPJS Kosice](https://www.upjs.sk/informacie/medzinarodne-vztahy/studentske-mobility/) – klik na ***„Štúdium“*** a sprístupní sa zoznam partnerských univerzít tunajšej fakulty pre KA131 (stačí si nájsť svoju fakultu)

Vyberte si možnosti študijnej mobility pre daný cyklus VŠ-štúdia (Bc. Mgr. alebo PhD.), nie s každou univerzitou je možná výmena študentov na všetkých 3 stupňoch VŠ-štúdia.

Kritéria, ktoré uchádzači musia spĺňať:

1. **veľmi dobré študijné výsledky za absolvované ročníky štúdia, vrátane študijných výsledkov v zimnom semestri AR 2024/2025).**

Údaje k dosiahnutému študijnému priemeru priamo do formuláru prihlášky na Erasmus+štúdium doplní príslušná zamestnankyňa Referátu vzdelávacej činnosti fakulty a to na vyžiadanie Mgr. Tkáčovej (študent osobitne nežiada!);

U interných doktorandov je potrebné k prihláške pripojiť písomný súhlas školiteľa (postačovať bude aj preposlaný e-mailový súhlas školiteľa);

1. **aktívna znalosť požadovaného cudzieho jazyka, resp. jazykov** /podľa požiadavky danej partnerskej univerzity v zahraničí – pre Francúzsko – FJ, Španielsko – ŠJ, resp. AJ, Taliansko – FJ, resp. AJ, SRN a Rakúsko – NJ, resp. AJ a do ostatných krajín aktívna znalosť AJ.

Znalosť požadovaného cudzieho jazyka musí byť doložená fotokópiou jazykového certifikátu pre účely posúdenia jazykovej kompetencie (nevyžadujú sa overené fotokópie).   
Jazykový certifikát (certifikáty) je potrebné pripojiťk vyplnenému a podpísanému formuláru prihlášky študenta).

Študenti, ktorí sa prihlásia výlučne na partnerské univerzity v Českej republike, nemusia predkladať certifikát o znalosti cudzieho jazyka. Jazykový certifikát z anglického jazyka predložia iba v tom prípade, že budú chcieť navštevovať aj nejaké odborné predmety (kurzy) v anglickom jazyku na vybranej univerzite v ČR.

Študenti sa môžu prihlásiť súbežne aj na ďalšie dve, resp. tri európske univerzity s tým, že uvedú vybrané univerzity podľa poradia.

Podpis Erasmus koordinátora fakulty pána doc. JUDr. Marcela Dolobáča, PhD. na prihlášky študentov, ktorí sa v stanovenom termíne prihlásia do výberového konania zabezpečí Mgr. Tkáčová (nie študent osobne!).

**Uzávierka prihlášok: 10. marec 2025 o 13:00 hodine (pondelok).**

Skompletizovanú a podpísanú prihlášku na stáž, vrátane jazykových certifikátov a ďalších potvrdení uchádzači umiestnia **v kovovej schránke** určenej na žiadosti študentov, umiestnenej pri sekretariáte dekana a tajomníčky fakulty (Kováčska 26, 1. poschodie).

**Dôležité upozornenie:** Študenti končiacich ročníkov (príprava na štátne skúšky a obhajoby svojich záverečných prác) nemajú možnosť výberu semestra; študijný pobyt môžu realizovať výlučne v zimnom semestri AR 2025/2026.

V rámci programu Erasmus+ môže študent/ka absolvovať študijný pobyt a/alebo stáž v trvaní max. 12 mesiacov na každom stupni štúdia (Bc., Mgr., PhD.).

Komisia, ktorá bude posudzovať prihlášky a podklady doručené do výberového konania na mobilitu - ŠTÚDIUM na jednotlivých partnerských európskych univerzitách, bude pracovať v nasledovnom zložení: predseda komisie doc. JUDr. Marcel Dolobáč, PhD., prodekan pre rozvoj a zahraničné vzťahy a koordinátor ERASMUS+ pre odbor PRÁVO a členovia komisie: doc. JUDr. Jaroslav Dolný, PhD., predseda Akademického senátu tunajšej fakulty a Mgr. Eva Tkáčová, referentka pre zahraničné vzťahy a ďalšieho vzdelávania fakulty.

Kvóta na počet študentov pre fakulty a pracoviská UPJŠ nebola stanovená zo strany našej univerzity, výber študentov na mobility je plne v kompetencii výberovej komisie zriadenej na fakulte, pričom posudzovať sa bude splnenie požadovaných kritérií v bode 1) a 2).

Nominácie študentov na mobility (štúdium, stáž + absolventská stáž) na AR 2025/2026 budú zo strany inštitucionálnej koordinátorky Mgr. Márie Vasiľovej, Ph.D. uverejnené v AISe a prihláseným študentom budú nominácie oznámené zo strany Mgr. Tkáčovej aj e-mailom.

Tešíme sa na Vaše prihlášky, milí študenti a doktorandi fakulty!

**doc. JUDr. Marcel DOLOBÁČ, PhD.**, v. r.

prodekan pre rozvoj a zahraničné vzťahy

koordinátor Erasmus+ pre odbor PRÁVO

Za správnosť: Mgr. Eva Tkáčová, v. r.

Košice, 13.02.2025